ธปท.ชี้ดอกเบี้ยมีแนวโน้มผ่อนคลาย
ธปท.แจงกำหนดทิศทางดอกเบี้ยนโยบายด้วยมติ 5 ต่อ 2 เสียงของกนง.ไม่ใช่ความขัดแย้ง เนื่องจากมองทิศทางดอกเบี้ยนโยบายผ่อนคลายเหมือนกัน ต่างแค่ทำไว้ก่อนกับถึงจังหวะเวลาเหมาะสมค่อยทำ
27 ก.ค. 2555

ธปท.แจงกำหนดทิศทางดอกเบี้ยนโยบายด้วยมติ 5 ต่อ 2 เสียงของกนง.ไม่ใช่ความขัดแย้ง เนื่องจากมองทิศทางดอกเบี้ยนโยบายผ่อนคลายเหมือนกัน ต่างแค่ทำไว้ก่อนกับถึงจังหวะเวลาเหมาะสมค่อยทำ 
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวว่า แม้ขณะนี้จะเห็นธนาคารพาณิชย์มีการแข่งขันกันเตรียมสภาพคล่องเงินฝาก จนสภาพคล่องในระบบมีการตรึงตัวขึ้นบ้าง แต่ยืนยันว่าสภาพคล่องในระบบมีเพียงพอ ไม่ขาดแคลน เนื่องจากในแต่ละวันธปท.ยังต้องดูดซับสภาพคล่องอยู่วันละประมาณ 5 แสนล้านบาท จึงไม่คิดว่าดอกเบี้ยสินเชื่อของธนาคารจะปรับขึ้นในช่วงนี้
และในสถานการณ์เช่นนี้ทิศทางดอกเบี้ยไม่ใช่ขาขึ้นขาขึ้นอยู่แล้ว เพราะปัจจัยเสี่ยงในต่างประเทศยังมีความไม่แน่นอน ซึ่งคาดว่าน่าจะทอดยาว จึงยังไม่แน่ว่าจะกระทบเศรษฐกิจไทยมากน้อยเพียงใด ดังนั้น ทิศทางดอกเบี้ยจากนี้ไปจึงน่าจะอยู่ในทิศทางการผ่อนปรนต่อไป ส่วนที่คณะกรรมการนโยบายการเงิน(กนง.)คงไว้ที่ 3% ก็ถือว่ายังอยู่ในระดับผ่อนปรน สะท้อนจากมติกนง. 7 คน มีเสียงให้คง 5 แต่ให้ลดลง 0.25% อยู่ด้วย 2 เสียง  
“ดอกเบี้ยมีสัญญาณขยับไปในทิศทางผ่อนคลายมากขึ้น เห็นได้จากมติกนง.อยากให้ลดลงหรือทำนโยบายไว้ก่อน 2 เสียง แต่การมีมติ 5 ต่อ 2 ก็ไม่ใช่ความขัดแย้งเพราะมองในทิศทางผ่อนคลายเหมือนกัน ต่างกันแค่ฝ่ายหนึ่งอยากให้ทำไว้ล่วหน้า แต่อีกฝ่ายมอว่าสภานการณ์ข้างนอกน่าจะยืดเยื้อ บรรยากาศขมุกขมัว พายุรุนแรงจะมาแรงแค่ไหนไม่รู้ยัง จึงอยากให้กระสุนไว้ก่อนดีกว่า จังหวะเหมาะสมค่อยทำ” นายประสารกล่าว